《伯父送先人下第归蜀诗云人稀野店休安枕路入》
宋代·苏轼

索漠齐安郡，从来著放臣。
如何风雪里，更送独归人。
瘦骨寒将断，衰髯摘更稀。
未甘为死别，犹恐得生归。
日上气暾江，雪晴光眩野。
记取到家时，锄櫌吾正把。
月明穿破裘，霜雪涩孤剑。
归来闭户坐，默数来时店。
诸兄无可寄，一语会须酬。
晚岁俱黄发，相看万事休。
故人如念我，为说瘦栾栾。
尚有身为患，已无心可安。
吾兄喜酒人，今汝亦能饮。
一杯归诵此，万事邯郸枕。
东阡在何许，寒食江头路。
哀哉魏城君，宿草荒新墓。
临分亦泫然，不为穷途泣。
东阡时一到，莫遣牛羊入。
我梦随汝去，东阡松柏青。
却入西州门，永愧北山灵。
乞墦何足羡，负米可忘艰。
莫为无车马，含羞入剑关。
我坐名过实，欢哗自招损。
汝幸无人知，莫厌家山稳。
竹笥与练裙，随时毕婚嫁。
无事若相思，征鞍还一跨。
万里却来日，一庵仍独居。
应笑谋生拙，团团如磨驴。

作者简介：苏轼，（1037年1月8日-1101年8月24日）字子瞻、和仲，号铁冠道人、东坡居士，世称苏东坡、苏仙，汉族，眉州眉山（四川省眉山市）人，祖籍河北栾城，北宋著名文学家、书法家、画家，历史治水名人。苏轼是北宋中期文坛领袖，在诗、词、散文、书、画等方面取得很高成就。文纵横恣肆；诗题材广阔，清新豪健，善用夸张比喻，独具风格，与黄庭坚并称“苏黄”；词开豪放一派，与辛弃疾同是豪放派代表，并称“苏辛”；散文著述宏富，豪放自如，与欧阳修并称“欧苏”，为“唐宋八大家”之一。苏轼善书，“宋四家”之一；擅长文人画，尤擅墨竹、怪石、枯木等。与韩愈、柳宗元和欧阳修合称“千古文章四大家”。作品有《东坡七集》《东坡易传》《东坡乐府》《潇湘竹石图卷》《古木怪石图卷》等。